KIRJALLINEN KYSYMYS P-1324/00 esittäjä(t): Astrid Thors (ELDR) komissiolle. Psykologinen apu suuronnettomuuksissa ja luonnonkatastrofeissa.



Virallinen lehti nro 046 E , 13/02/2001 s. 0170 - 0171



KIRJALLINEN KYSYMYS P-1324/00 esittäjä(t): Astrid Thors (ELDR) komissiolle (17. huhtikuuta 2000) Aihe: Psykologinen apu suuronnettomuuksissa ja luonnonkatastrofeissa Euroopassa on viime vuosina tapahtunut useita vakavia onnettomuuksia ja luonnonkatastrofeja, kuten maanjäristyksiä, lumi- ja mutavyöryjä, tulvia, juna- ja laivaonnettomuuksia, kaivosonnettomuuksia jne. Lukuisten kuolonuhrien ja fyysisten loukkaantumisten lisäksi katastrofit ovat aiheuttaneet monille ihmisille psyykkistä kärsimystä ja vammoja. On ratkaisevan tärkeää, että tällaisissa järkyttävissä tapahtumissa mukana olleet henkilöt saavat välittömästi psykologista tukea. Ensimmäisten päivien aikana saatu psykologinen tuki parantaa henkilöiden toipumismahdollisuuksia merkittävästi. Monet Euroopan maat ovat perustaneet avustusorganisaatioita psykologisen avun tarpeessa olevien uhrien auttamiseksi. Ne kokoontuvat esimerkiksi EFPPA:ssa (European Federation of Professional Psychologists Association), johon kuuluu 30 jäsenmaata. Onko EU:ssa hankkeita, joilla pyritään auttamaan psykologisen avun tarpeessa olevia onnettomuuksien uhreja, tai suunnitelmia perustaa tällaisia ohjelmia Euroopan tasolla? David Byrnen komission puolesta antama vastaus (16. kesäkuuta 2000) Vuosia 1998 ja 1999 koskevan yhteisön pelastuspalvelun alan toimintaohjelman (19 päivänä joulukuuta 1997 tehty neuvoston päätös 98/22/EY(1)) yhteydessä komissio on rahoittanut laajassa suuronnettomuuksien lääkinnällisiin pelastustoimiin keskittyvässä hankkeessa seuraavia toimia, jotka liittyvät psykososiaalisen tuen antamiseen katastrofien yhteydessä: itseopiskeluseminaari, jonka tarkoituksena on valmistaa pelastuspalvelusta vastaavia ja siihen osallistuvia henkilöitä ottamaan huomioon katastrofien psykososiaalinen puoli; useita seminaareja, jotka käsittelevät kollektiivisten hätätapausten psykososiaalisen seurannan hallinnointia; seminaari psykososiaalisesta avusta kriisitapauksissa. Nämä toimet johtivat käytännön suositusten laadintaan psykososiaalisen avun järjestämisestä eri osapuolille, uhreille ja heidän perheenjäsenilleen. Suositukset löytyvät internetistä (http://www.europa.eu.int/comm/environment/civil/). Neuvosto teki 9 päivänä joulukuuta 1999 päätöksen 1999/847/EY(2), jolla perustettiin yhteisön pelastustuspalvelualan toimintaohjelma vuosiksi 20002004. Belgia esitti kyseisen toimintaohjelman yhteydessä hanketta katastrofitapausten psykososiaalisen avun hallinnasta. Tämä hanke tähtää koko yhteisön alueelle tarkoitettujen metodologiaoppaan laatimiseen, seurantaindikaattoreiden määrittelemiseen ja vastuuhenkilöiden valmiuksien parantamiseen. Kansanterveyden alalla on otettu käyttöön henkilövahinkojen ehkäisemistä koskeva yhteisön toimintaohjelma (8 päivänä helmikuuta 1999 tehty parlamentin ja neuvoston päätös N:o 372/1999/EY(3)). Sen päämääränä on myötävaikuttaa kansanterveyden hyväksi tehtävään toimintaan, jonka tarkoituksena on henkilövahinkojen ehkäiseminen edistämällä henkilövahinkojen epidemiologista seurantaa ja vaihtamalla tietoa näiden tietojen käytöstä, jotta voitaisiin määrittää painopistealueet ja parhaimmat strategiat vahinkojen ennaltaehkäisemiseksi. Suuronnettomuuksien tai luonnonkatastrofien yhteydessä annettavaan psykologiseen apuun liittyviä hankkeita ei ole tähän mennessä esitetty. Niitä voisi kuitenkin harkita ottaen huomioon hakukelpoisuuden, vuosittaiset painopistealueet ja määrärahat. (1) EYVL L 8, 14.1.1998. (2) EYVL L 327, 21.12.1999. (3) EYVL L 46, 20.2.1999.